A legendás irányítóra, Horváth Juditra emlékeznek | WBASKET
A legendás irányítóra, Horváth Juditra emlékeznek
#Horváth Judit Emléktorna, #Nemzeti Kosárlabda Akadémia
Fűzy Ákos után a pécsi női kosárlabdázás újabb ikonikus alakjára emlékeznek a Nemzeti Kosárlabda Akadémián: most hétvégén rendezik meg a 3. Horváth Judit Emléktornát.
Ő az, akit szintén sohasem lehet elfeledni, aki örökre beleírta magát azoknak a szívébe, emlékezetébe, akik ismerték. Horváth Judit a pécsi és a magyar női kosárlabdázás ikonikus alakja, akinek a tiszteletére korábban kétszer már szerveztek emléktornát: 2003-ban és 2004-ben Pécsett válogatott meccsekkel emlékeztek az 1997. szeptember 12-én tragikus hirtelenséggel elhunyt háromszoros magyar bajnok, 67-szeres válogatott irányítóra, a PVSK örökös csapatkapitányára.
Sohasem fogjuk elfeledni, mindig emlékezni fogunk, és mindig emlékezni is kell rá – fogalmazott Rátgéber László, a Nemzeti Kosárlabda Akadémia szakmai és stratégiai igazgatója. – Amikor a női válogatott szövetségi kapitánya voltam, kétszer is rendeztek a tiszteletére emléktornát, így ez a mostani lesz a harmadik.
A hétvégi, kétnapos tornán kadett leány csapatok lépnek majd pályára Pécsett, a Nemzeti Kosárlabda Akadémián. A mezőny nemzetközi lesz, hiszen Ninkovics Marija tanítványai, vagyis a házigazdák mellett itt lesz a szlovák Kassa, a bosnyák Banja Luka és a szerb Stara Pazova.
Örülök, hogy a regionális forduló után még egy nemzetközi tornán tudunk játszani, hiszen a külföldi csapatok mindig más játékstílust és kultúrát képviselnek – mondta Ninkovics Marija, az NKA Pécs vezetőedzője. – Nagy megtiszteltetés, hogy a csapatunk képviselheti Akadémiánkat a Horváth Judit Emléktornán. Ehhez méltóan szeretnénk játszani a hétvégén, továbbá fel szeretnénk mérni azt, hogy hol tartunk a felkészülésben. A torna remek lehetőség arra, hogy tovább csiszoljuk játékunkat az októberben kezdődő bajnokságig.
A 3. Horváth Judit Emléktorna programja:
Nemzeti Kosárlabda Akadémia Pécs–Kassa (10.00)
Stara Pazova–Banja Luka (12.00)
Kassa–Stara Pazova (17.00)
Nemzeti Kosárlabda Akadémia Pécs–Banja Luka (19.00).
Kassa–Banja Luka (10.00)
Nemzeti Kosárlabda Akadémia Pécs–Stara Pazova (12.00)
Forrás: Nemzeti Kosárlabda Akadémia Sajtóközlemény